
บทคัดย่อ

การวิจัยครั้งนี้มีวัตถุประสงค์เพื่อ (1) ศึกษาทักษะการทำงานที่จำเป็นในยุคชีวิตวิถีใหม่ (2) วิเคราะห์องค์ประกอบของทักษะการทำงานที่จำเป็นในยุคชีวิตวิถีใหม่ และ (3) สร้างรูปแบบการพัฒนาทักษะการทำงานที่จำเป็นในยุคชีวิตวิถีใหม่ ประชากร ได้แก่ ประชาชนไทยวัยทำงานจากภาคเหนือ 
ภาคกลาง ภาคตะวันออกเฉียงเหนือ และภาคใต้ กลุ่มตัวอย่างจำนวน 480 คน เครื่องมือวิจัยเป็นแบบสอบถามที่มีค่าความเชื่อมั่นทั้งฉบับเท่ากับ 0.978 วิเคราะห์ข้อมูลด้วยค่าความถี่ ค่าร้อยละ ค่าเฉลี่ย ส่วนเบี่ยงเบนมาตรฐาน และการวิเคราะห์องค์ประกอบเชิงสำรวจ (Exploratory Factor Analysis: EFA)

ผลการวิจัยพบว่า (1) ทักษะการทำงานที่จำเป็นในยุคชีวิตวิถีใหม่มี 53 ตัวแปร โดยทักษะที่มีความจำเป็นสูงสุด ได้แก่ สามารถปรับตัวในสถานการณ์ใหม่ๆ สามารถสืบค้นและเลือกใช้ข้อมูลบนโลกดิจิทัล และสามารถใช้ช่องทางดิจิทัลในการสื่อสารและสร้างความร่วมมือ (2) ผลการวิเคราะห์องค์ประกอบ
พบองค์ประกอบที่มีค่า Eigenvalue มากกว่า 1 จำนวน 10 องค์ประกอบ มีค่า KMO 0.888 ค่า Bartlett’s Test: Approx. Chi-square 23946.436 และ df 1378 และ (3) รูปแบบการพัฒนาทักษะการทำงานที่จำเป็น
ในยุคชีวิตวิถีใหม่ประกอบด้วย 10 องค์ประกอบ ได้แก่ ทักษะการให้คุณค่าและการทำงานเป็นทีม ทักษะการคิดเชิงระบบ ทักษะการบริหารเชิงระบบ ทักษะการปรับตัวในการทำงานท่ามกลางความเปลี่ยนแปลง ทักษะความฉลาดทางดิจิทัล ทักษะการเรียนรู้ตลอดชีวิต ทักษะการตัดสินใจ ทักษะความฉลาดทางอารมณ์ ทักษะการแก้ปัญหาอย่างสร้างสรรค์ และทักษะการก้าวข้ามขีดจำกัดเดิมของตนเอง โดยมีแนวทาง
การพัฒนาที่เหมาะสม ได้แก่ การฝึกอบรม/การฝึกอบรมเชิงปฏิบัติการ การให้คำปรึกษาแนะนำ การเรียนรู้ด้วยตนเอง การสอนงาน และการหมุนเวียนงาน

คำสำคัญ: รูปแบบ; การพัฒนาทักษะที่จำเป็นต่อการทำงาน; ยุคชีวิตวิถีใหม่
Abstract

This study aimed to (1) investigate the essential work skills required in the New normal era, (2) analyze the underlying components of these essential work skills, and (3) develop a model for enhancing work skills in the New normal era. The study employed a quantitative research design. The population comprised Thai working-age individuals from the Northern, Central, North-eastern, and Southern regions of Thailand. A total of 480 participants were selected as the research sample. Data were collected using a questionnaire with a high reliability coefficient (Cronbach's alpha = 0.978). Descriptive statistics, including frequency, percentage, mean, and standard deviation, were used for data analysis, while Exploratory Factor Analysis (EFA) was employed to identify the underlying dimensions of the essential work skills.


The findings revealed that (1) 53 work-skill variables were identified as essential in the New normal era. The three highest-rated skills were the ability to adapt to new situations, the ability to search for and select information from digital platforms, and the ability to use digital communication channels to collaborate effectively. (2) The Exploratory Factor Analysis identified 10 components with Eigenvalues greater than 1. KMO = 0.888 and Bartlett’s Test: Approx. Chi-square 23946.436, df 1378. (3) The proposed model for developing essential work skills in the New normal era comprised 10 components: valuing and teamwork skills, systems thinking, systems management, adaptability to workplace changes, digital intelligence, lifelong learning, decision-making, emotional intelligence, creative problem-solving, and the ability to overcome personal limitations. Appropriate approaches for developing these competencies include training and workshops, coaching and mentoring, self-directed learning, on-the-job coaching, and job rotation.

บทนำ

สถานการณ์การแพร่ระบาดของโรคโควิด-19 ช่วงปลายปี พ.ศ. 2562 จนถึงปัจจุบัน และยังคงดำเนินต่อไป เป็นภัยพิบัติทางธรรมชาติที่เกิดขึ้นอย่างรวดเร็วและรุนแรงจนแพร่กระจายไปในประเทศต่างๆ ทั่วโลก ผู้คนเจ็บป่วยและล้มตายจำนวนมาก จนกลายเป็นความสูญเสียอย่างใหญ่หลวงอีกครั้งหนึ่งของมนุษยชาติ มนุษย์จำเป็นต้องป้องกันตนเองเพื่อให้มีชีวิตรอดด้วยการปรับเปลี่ยนพฤติกรรม
การดำรงชีวิตที่ผิดไปจากวิถีเดิม ๆ โดยสร้างเสริม ปรับหาวิธีการดำรงชีวิตแบบใหม่เพื่อให้ปลอดภัยจากการติดเชื้อควบคู่ไปกับความพยายามรักษาและฟื้นฟูศักยภาพทางเศรษฐกิจและธุรกิจ นำไปสู่
การสรรค์สร้างสิ่งประดิษฐ์ใหม่ ๆ และเทคโนโลยีใหม่ ๆ มีการปรับแนวคิด วิสัยทัศน์ วิธีการจัดการ ตลอดจนพฤติกรรมที่เคยทำมาเป็นกิจวัตร เกิดการเบี่ยงเบนออกจากความคุ้นเคยอันเป็นปกติแต่เดิมในหลายมิติ ทั้งในด้านอาหาร การแต่งกาย การรักษาสุขอนามัย การศึกษาเล่าเรียน การสื่อสาร 
การทำธุรกิจ ฯลฯ ซึ่งสิ่งใหม่เหล่านี้ได้กลายเป็นความปกติใหม่ จนในที่สุด เมื่อเวลาผ่านไปจนทำให้เกิดความคุ้นชินก็จะกลายเป็นส่วนหนึ่งของวิถีชีวิตปกติของผู้คนในสังคม ที่เรียกกันว่า ชีวิตวิถีใหม่ 
(New normal) นั่นเอง องค์กรและหน่วยงานต่าง ๆ ล้วนได้รับผลกระทบจากสถานการณ์ดังกล่าว 
ไม่มากก็น้อย ซึ่งทำให้เกิดการปรับตัวในหลายด้าน เช่น การปรับตัวด้านเทคโนโลยี (Digital transformation) การปรับเปลี่ยนพฤติกรรมที่ใช้ในชีวิตประจำวัน (Human behaviour) วิธีที่ใช้ในการปฏิบัติงาน รวมถึงมุมมอง หรือ Mindset ที่จะต้องปรับเกี่ยวกับเรื่องงาน จากเดิมที่เคยคิดว่าตัวเอง
มีความสามารถแค่ 1 ถึง 2 อย่าง แต่หลายคนก็สามารถที่จะทำงานอื่น ๆ เพิ่มเติมขึ้นมาได้ เพื่อเลี้ยงชีพ เลี้ยงพ่อแม่ และครอบครัว ความเชื่อมั่นในตัวเองที่เพิ่มขึ้น ที่สามารถดึงความสามารถในการปรับเปลี่ยนตัวเอง ลด ละ หลาย ๆ อย่างลงจากการกลัวอด ซึ่งจะเห็นคนจากหลากหลานอาชีพ สามารถถอดหัวโขน ตำแหน่ง ภาพพจน์ต่าง ๆ และไปทำงานเพื่อเลี้ยงชีพได้ การเกิด Growth Mindset ในลักษณะนี้ มาจากการที่เชื่อว่าเราสามารถทำอะไรได้มากกว่าที่เราคิด หลายคนเริ่มตระหนักรู้
ในตัวเองว่าถ้าไม่เปลี่ยนแปลงตัวเอง ไม่พัฒนาตัวเอง (Up-skill, Re-skill) ให้ทันกับ Digital transformation ก็อาจจะไม่สามารถอยู่รอดในสถานการณ์ปัจจุบันนี้ (Suksawang, 2020)

แนวคิดการเปลี่ยนแปลงที่มีแนวโน้มต่อการเปลี่ยนแปลงของธุรกิจ โดยเฉพาะการเปลี่ยนแปลงในการปฏิบัติงานของพนักงานราชการ พนักงานบริษัทเอกชน หรือผู้ที่ประกอบการธุรกิจส่วนตัวต่าง ๆ ทั้งที่ทำงานและการปฏิบัติงานที่บ้าน (Work from home) โดยต้องใช้แพลตฟอร์มต่างๆ รวมถึงระบบอินเตอร์เน็ตที่ต้องเชื่อมต่อด้วยระบบออนไลน์ การปรับเปลี่ยนการดำเนินชีวิตวิถีใหม่ที่เกี่ยวข้องกับการปฏิบัติงาน เช่น การปฏิบัติงานที่มีแนวโน้มที่ต้องปรับเปลี่ยนพื้นที่การปฏิบัติงาน และหาทางเลือกที่พึงพอใจมากกว่าการปฏิบัติงานแบบเดิม จึงมีความต้องการในด้านของอุปกรณ์ เครื่องมือที่สามารถตอบสนองความต้องการเหล่านี้มากยิ่งขึ้น (Jacobides & Reeves, 2020)

สถานการณ์ COVID-19 ส่งผลให้ทรัพยากรมนุษย์ในองค์กรต้องปรับตัวในการพัฒนาทักษะการทำงานในชีวิตวิถีใหม่ ซึ่งในปัจจุบันนี้ ถึงแม้สถานการณ์การแพร่ระบาดของ COVID-19 จะคลี่คลายลง แต่การเปลี่ยนแปลงรูปแบบการทำงานและการเร่งใช้เทคโนโลยีดิจิทัลที่เกิดขึ้นในช่วงการแพร่ระบาดยังคงส่งผลต่อเนื่องต่อโลกการทำงาน ประกอบกับการพัฒนาของปัญญาประดิษฐ์ ระบบอัตโนมัติ และเทคโนโลยีดิจิทัล ทำให้ลักษณะงาน และทักษะที่จำเป็นของแรงงานมีการเปลี่ยนแปลงอย่างต่อเนื่อง ดังนั้นประชากรที่เป็นคนในวัยทำงาน โดยเฉพาะวัยกลางคนนั้น เป็นกลุ่มที่ได้รับผลกระทบดังกล่าวค่อนข้างมาก เนื่องจากเป็นวัยที่อยู่ในช่วงการทำงานอย่างเต็มตัวผ่านพ้นจากช่วงต้นของการทำงานมาแล้ว คนกลุ่มนี้จึงมีบทบาท หน้าที่ และความรับผิดชอบในองค์กรที่ค่อนข้างชัดเจนและมีอิทธิพลต่อผลการปฏิบัติงานและการเติบโตขององค์กรเป็นอย่างมาก จำเป็นต้องปรับตัวเองในด้านของทักษะใหม่ๆ ที่จะช่วยให้สามารถรับมือกับรูปแบบการทำงานที่มีความผันผวน (Volatility) ความไม่แน่นอน (Uncertain) ความซับซ้อน (Complex) และคลุมเครือ (Ambiguous) โดยทักษะต่าง ๆ ที่ช่วยให้การทำงานในชีวิตวิถีใหม่หรือช่วงวิกฤตินั้น ก็มีผู้ให้ความสนใจเสนอแนะไว้หลายท่านด้วยกัน โดยทักษะที่เสนอมา ได้แก่ ทักษะทางดิจิทัล (Digital Skill) ความยืดหยุ่นและการปรับตัว (Adaptability, Flexibility Skills) ความคิดสร้างสรรค์ (Creativity Skill) ความฉลาดทางอารมณ์ (Emotional intelligence) การจัดการเวลา (Time Management Skill) การตัดสินใจ (Decision-making) และทักษะอื่น ๆ อีกมากมาย 
โดยผู้วิจัยเห็นว่าการศึกษาเพื่อให้ทราบถึงทักษะต่างๆ ที่จำเป็นในการทำงานของกลุ่มคน
วัยกลางคนในยุคปัจจุบัน และยุคชีวิตวิถีใหม่ที่จะดำเนินต่อไปนี้ เป็นตัวแปรที่จำเป็นมากที่จะช่วยให้คนทำงาน องค์กร และเศรษฐกิจของประเทศสามารถขับเคลื่อนผ่านพ้นวิกฤติโควิด-19 ไปได้ และเป็นการวางแนวทางในการสร้างเสริมสมรรถนะของทรัพยากรมนุษย์ในองค์กรในเชิงรุกเพื่อรับมือกับวิกฤติอื่นๆ และสร้างความสามารถของบุคคลในการปรับตัว เรียนรู้ และพัฒนาทักษะให้สอดคล้องกับบริบทการทำงานที่เปลี่ยนแปลงอย่างต่อเนื่องที่อาจเกิดขึ้นในอนาคตต่อไป 
วัตถุประสงค์การวิจัย 


1. ศึกษาทักษะการทำงานที่จำเป็นในยุคชีวิตวิถีใหม่ (New normal)


2. วิเคราะห์องค์ประกอบของทักษะการทำงานที่จำเป็นในยุคชีวิตวิถีใหม่ (New normal)


3. สร้างรูปแบบการพัฒนาทักษะการทำงานที่จำเป็นในยุคชีวิตวิถีใหม่ (New normal)

การทบทวนวรรณกรรม

1. แนวคิดที่เกี่ยวข้องกับชีวิตวิถีใหม่

Jacobides and Reeves (2020) เสนอบทความเกี่ยวกับการดำเนินชีวิตวิถีใหม่ โดยมีแนวคิด
ในการเปลี่ยนแปลงที่มีแนวโน้มต่อการเปลี่ยนแปลงของธุรกิจ โดยเฉพาะการเปลี่ยนแปลงในการปฏิบัติงานที่ทำงาน และการปฏิบัติงานที่บ้าน (work from home) โดยต้องใช้แพลตฟอร์มต่างๆ ที่ต้องเชื่อมต่อด้วยระบบออนไลน์ รวมถึงการปรับเปลี่ยนการดำเนินชีวิตวิถีใหม่ ที่เกี่ยวข้องกับการปฏิบัติงาน การดำเนินชีวิต และการให้ความบันเทิงในชีวิต ซึ่งมีแนวโน้มเปลี่ยนแปลงไป ดังนี้

   1) การปฏิบัติงาน มีแนวโน้มที่ต้องเปลี่ยนแปลงวิธีการปฏิบัติงาน โดยปรับเปลี่ยนพื้นที่
การปฏิบัติงาน โดยจัดระเบียบ และทำให้เกิดความเหมาะสมในการทำงานให้มากที่สุด ซึ่งการปฏิบัติงานที่บ้าน จะได้รับการตอบสนองมากขึ้น รวมถึงเครื่องมือและเครื่องใช้สอยในการทำงาน
ผ่านระบบออนไลน์จะมีความจำเป็นมากขึ้น และจะเป็นทางเลือกที่พึงพอใจมากกว่าการปฏิบัติงานแบบเดิม

   2) ชีวิตส่วนตัว หรือความเป็นอยู่ภายในบ้าน มีแนวโน้มในการที่จะปรับตัว และเปลี่ยนแปลงตัวเอง ในการที่จะรับผิดชอบชีวิต และครอบครัวด้วยตัวเอง ด้วยการดำเนินการที่จะดำรงชีวิต
ให้ปลอดภัย และยกเลิก หรือมีการออกไปใช้ชีวิตภายนอกน้อยลง โดยการใช้การจัดส่ง หรือ 
e-payment เพิ่มมากยิ่งขึ้น

   3) ความบันเทิง มีแนวโน้มที่จะทำกิจกรรมภายในบ้านมากยิ่งขึ้น ในเรื่องของการเข้าถึงสิ่งบันเทิงในที่ที่มีกลุ่มคนมารวมตัวกันมากขึ้น เช่น โรงภาพยนตร์ คอนเสิร์ต ฯลฯ จึงมีความต้องการในด้านของอุปกรณ์ เครื่องมือที่สามารถตอบสนองในด้านความบันเทิงเหล่านี้มากยิ่งขึ้น

แนวคิดพฤติกรรมแบบชีวิตวิถีใหม่ของคนไทย ที่กรมสุขภาพจิต ได้เสนอโดยมีข้อมูล
จากเว็บไซต์ธรรมนิติ ได้เผยแพร่ข้อมูลการสำรวจของซุปเปอร์โพล และนำเสนอแนวทางชีวิตวิถีใหม่ของคนไทยไว้ มีดังนี้ (Department of Mental Health, 2020b)

   1) การใช้เทคโนโลยี และอินเทอร์เน็ต

   เทคโนโลยีควบคู่กับอินเทอร์เน็ตจะเข้ามามีบทบาทกับการใช้ชีวิตมากขึ้น ที่จากเดิมมีมาก
อยู่แล้ว แต่ในสังคมยุค New normal สิ่งเหล่านี้จะเข้าไปอยู่ในแทบทุกจังหวะชีวิต ไม่ว่าจะเป็น การเรียนออนไลน์ การทำงานที่บ้าน (Work from home) การประชุมออนไลน์ (VDO Conference) การซื้อสินค้าออนไลน์ (Online shopping) การทำธุรกรรม และการเอนเตอร์เทนชีวิตรูปแบบต่าง ๆ เช่น การดูหนัง 
ฟังเพลง

   2) การเว้นระยะห่างทางสังคม
   ผู้คนในสังคมจะเห็นความสำคัญของการเว้นระยะห่างที่เป็นแนวทางการใช้ชีวิตช่วงวิกฤติ
โควิด-19 และจะดำเนินชีวิตแบบนั้นต่อไป โดยรักษาระยะห่างทางกายภาพเพิ่มขึ้น และใช้เทคโนโลยีเข้ามามีส่วนช่วยในการสื่อสารและการใช้ชีวิต ลดการมีปฏิสัมพันธ์ การไปในสถานที่สาธารณะ และเน้นการทำกิจกรรมที่บ้านมากขึ้น

   3) การดูแลใส่ใจสุขภาพทั้งตัวเองและคนรอบข้าง

   เกิดความคุ้นชินจากช่วงวิกฤติโควิด-19 ที่ต้องดูแลด้านสุขภาพและความสะอาดเพื่อป้องกันการแพร่เชื้อ ดังนั้นพฤติกรรมการใช้หน้ากากอนามัย เจลแอลกอฮอล์ และการล้างมืออย่างถูกวิธี และหมั่นสังเกตตัวเองเมื่อไม่สบายจะยังคงมีต่อไป รวมถึงการหันมาใส่ใจสุขภาพ การออกกำลังกาย และการทำประกันสุขภาพจะมีแนวโน้มมากขึ้น

   4) การสร้างสมดุลชีวิต

   การมีโอกาสได้ทำงานที่บ้าน ลดจำนวนวันการเข้าออฟฟิศ หรือการลดการพบปะผู้คนในสังคม แล้วหันมาใช้ชีวิต และทำงานที่บ้าน ทำให้ผู้คนมองเห็นแนวทางที่จะสร้างสมดุลชีวิตการทำงานเพิ่มมากขึ้น และจะเป็นแนวทางในการปรับสมดุลชีวิตระหว่างเวลาส่วนตัว การงาน และสังคมให้สมดุลมากยิ่งขึ้น

2. แนวทางการปรับตัวในชีวิตวิถีใหม่

Attakrawisunthorn (2020) เสนอให้เห็นถึงผลกระทบต่อชีวิตมนุษย์ในทุกมิติ ไม่ว่าจะเป็นด้านเศรษฐกิจ สังคม วิถีชีวิต ไปจนถึงเทคโนโลยีต่างๆ ที่จะมีการเปลี่ยนแปลงไปอย่างสิ้นเชิง และ
จะส่งผลต่อรูปแบบการทำงาน การทำธุรกิจ การติดต่อสื่อสาร การเรียนการสอน ทัศนคติ วิสัยทัศน์ ทั้งหมดของคน ด้วยการเปลี่ยนแปลงนี้จึงทำให้เกิดคำเรียกว่า ชีวิตวิถีใหม่ หรือ ความปกติ
ในรูปแบบใหม่ ที่หมายความถึง พฤติกรรมของผู้คนในสังคมที่กำลังเปลี่ยนแปลงไปหลังจากเกิดเหตุการณ์สำคัญ ซึ่งหนึ่งในสิ่งที่คาดการณ์ไว้ จะมีการปรับเปลี่ยนแนวทางในการวางแผนชีวิตและการลงทุนในอนาคต ดังนี้

1. เกือบทุกธุรกิจจะเปลี่ยนแปลงอย่างสิ้นเชิง ในภาวะ New normal หลายธุรกิจจะได้รับผลกระทบจากสิ่งที่เกิดขึ้นอย่างมาก ตัวอย่างเช่น การผลิตสินค้าที่ส่วนประกอบต้องมาจากหลายประเทศตามสิ่งที่ประเทศนั้นมีวัตถุดิบหรือเป็นผู้ผลิตเอง แต่หลังจากเกิดวิกฤติโควิด-19 ทำให้มีการปิดประเทศ ส่งผลให้วัตถุดิบบางอย่างเริ่มขาดแคลน ดังนั้นทางออกคือ หลายบริษัทจะเริ่มเน้นการหันกลับมาใช้ทรัพยากรหรือวัตถุดิบที่มีอยู่ในประเทศ และจะเริ่มเน้นการผลิตสำหรับใช้ในประเทศกันมากขึ้น แทนที่การส่งออก หรือก็คือให้ความสำคัญกับการพึ่งพาตนเองมากขึ้นหลังจากนี้

2. Work from home และ Learn from home การทำงานในลักษณะนี้ จะเริ่มเป็นเรื่องปกติ 
มีการพูดถึงพฤติกรรมมนุษย์ว่า หากมีการทำอะไรซ้ำๆ ต่อเนื่องกันเป็นเวลาต่อเนื่อง จะเป็นการเปลี่ยนแปลงพฤติกรรมของมนุษย์ให้เคยชินกับเรื่องนั้น ซึ่งการทำงานและเรียนจากออนไลน์ที่บ้านจะเริ่มแสดงให้เห็นว่าสามารถทำได้จริง และในบางบริษัท หรือบางองค์กร ในบางตำแหน่งงาน อาจจะส่งผลที่ดีกว่าได้

3. รูปแบบการติดต่อธุรกิจ ที่สามารถเห็นได้ชัดเจนที่สุด คือ การจับมือทักทายก็จะเปลี่ยนไป และหลังจากวิกฤติไวรัสลดลง การเดินทางด้วยสายการบินเพื่อเจรจาติดต่อธุรกิจจะเริ่มมีความสำคัญลดลง เนื่องจากหลายฝ่ายเล็งเห็นว่าสามารถติดต่อโดยใช้วีดีโอออนไลน์ หรือประชุมออนไลน์ทดแทนได้ และรวมถึงรูปแบบของ การสัมมนา เสวนา จัดงานประชุม ที่ผู้คนต้องเข้าไปอยู่ในห้องประชุมก็อาจจะ
มีการลดลงอย่างเห็นได้ชัด

4. การปรับเปลี่ยนโครงสร้างทางอุตสาหกรรม กลุ่มธุรกิจและโครงสร้างทางอุตสาหกรรม
จะมีการเปลี่ยนแปลงไป ตั้งแต่ระดับการดูแลลูกจ้าง คนงาน สวัสดิการ และการจัดระบบควบคุมดูแลลูกจ้าง นอกจากนี้อาจจะทำให้บางอุตสาหกรรมต้องเปลี่ยนรูปแบบ

5. พฤติกรรมผู้บริโภค วิกฤติโควิด-19 ได้สร้างการเปลี่ยนแปลงต่อทัศนคติของผู้คนทั่วโลก 
ไม่ว่าจะเป็นการติดต่อทางกายภาพ การสื่อสาร กระทั่งการจับมือ การดูแลสุขภาพ ซึ่งเปลี่ยนระดับพื้นฐานไปอย่างสิ้นเชิง ดังนั้นพฤติกรรมของผู้บริโภคก็จะเปลี่ยนไปด้วย ตั้งแต่รูปแบบของช่องทางบริการ ช่องทางซื้อขายสินค้า ไปจนถึงการเปลี่ยนวิธีการประทานอาหาร เป็นต้น

6. ธุรกิจท่องเที่ยวและบริการ จะต้องมีการปรับเปลี่ยนเพื่อการอยู่รอดในระยะยาว เพราะกลุ่มลูกค้าจะปรับเปลี่ยนวิธีการใช้เงินที่ให้ความสำคัญกับเรื่องที่จำเป็นและประหยัดมากขึ้น ใช้จ่ายน้อยลง ซึ่งจะส่งผลต่องบดุลและการประเมินมูลค่าธุรกิจในภาพรวม

7. อีคอมเมิร์ซ เข้ามาทดแทนเต็มรูปแบบ จากการคาดการณ์ สิ่งที่ต้องเข้ามาทดแทนระบบค้าปลีกแบบเก่า จากวิกฤติโควิด-19 ต้องปรับตัวมากับรูปของอีคอมเมิร์ซอย่างจริงจัง รวมถึงการส่งสินค้า Delivery จะกลายเป็นหนึ่งในธุรกิจหลักต่อจากนี้อีกหลายปี

8. คอนเทนต์ สตรีมมิ่ง บนโลกออนไลน์ คนจำนวนมากเสพเรื่องเหล่านี้เป็นจำนวนมาก และเมื่อมีการกักตัว หรือการบังคับให้อยู่ในบ้านของตนเอง ก็ทำให้สิ่งนี้กลายเป็นรูปแบบการเสพข้อมูลข่าวสาร ความบันเทิง ทดแทนรูปแบบอนาล็อค

9. การหาโอกาสใหม่ หลายฝ่ายค้นหาโอกาสในวิกฤติ หลังจากวิกฤติโควิด-19 ตัวอย่างเช่น การที่หลายบริษัทหรือสถาบันการสอนปรับรูปแบบของตนเองบนออนไลน์ มีการใช้โปรแกรมต่าง ๆ ที่ช่วยในการสอน หรือฝึกอบรม รวมถึงหลายธุรกิจจะมีการยืดหยุ่นในด้านนี้มากขึ้นด้วย

3. แนวคิดเกี่ยวกับทักษะการทำงานในชีวิตวิถีใหม่

กรมสุขภาพจิตได้นำเสนอถึง 5 Soft Skills ที่ควรมีให้ทันยุค New normal ไว้ว่า จากการเกิดสถานการณ์การระบาดของโควิดทำให้เราทุกคนต้อง Work from Home หรือ Stay at Home จึงทำให้ทุกคนมีเวลาว่างมากขึ้น โดยมีความเหมาะสมกว่าหากได้ลองใช้เวลาว่างนี้ในการพัฒนาทักษะของตนเอง ซึ่งทักษะในการทำงานประกอบด้วย 2 ทักษะสำคัญ คือ Hard Skills และ Soft Skills สำหรับความหมายแบบเข้าใจได้ง่ายๆ อาจกล่าวได้ว่า Hard Skills เป็นทักษะที่คุณใช้ในการทำงานที่สามารถเรียนรู้ได้เรื่อย ๆ ส่วน Soft Skills คือทักษะที่พัฒนามาจากการใช้ชีวิต อารมณ์ และการเข้าสังคมเป็นหลัก ซึ่ง Soft Skills นี่เป็นสิ่งที่ทุกคนควรจะมีเป็นอย่างยิ่ง เพื่อนำไปปรับใช้ในการทำงาน ไม่ว่าจะเป็นสายงานใดก็ตาม หากเอ่ยถึงความสำคัญของ Soft Skills ในยุค New normal ก็คงจะเป็นเรื่องของทักษะที่ทำให้คุณสามารถจัดการกับสิ่งที่ยุ่งยากได้อย่างมีประสิทธิภาพ ยิ่งสถานการณ์ที่งานหายากในขณะนี้ การเร่งพัฒนาทักษะนี้จึงจะทำให้คุณมีความโดดเด่น และเป็นที่ต้องการขององค์กรเป็นอย่างมาก ดังนั้น 5 Soft Skills ที่คุณควรมีเพื่อรับ New normal ได้แก่ 1) Communication & Collaboration แน่นอนว่าการทำงานในทุกองค์กรจะต้องมีการสื่อสารและทำงานร่วมกับผู้อื่น ฉะนั้น จึงมีความจำเป็นอย่างมากที่คุณจะต้องฝึกทักษะในการสื่อสาร ทั้งการนำเสนองาน การนำเสนอความคิดเห็นต่อหัวหน้าหรือเพื่อนร่วมงาน ซึ่งถ้าการสื่อสารของคุณมีประสิทธิภาพก็จะทำให้คุณสื่อความและเกิดความเข้าใจในการทำงานร่วมกัน 2) Emotional Flexibility การติดต่อประสานงานทั้งภายในและภายนอกองค์กรจึงทำให้ทักษะในการควบคุมอารมณ์เป็นเรื่องที่สำคัญมาก หากคุณเป็นคนที่มีความยืดหยุ่นทางอารมณ์ จะช่วยให้คุณสามารถควบคุมอารมณ์และแสดงออกได้อย่างเหมาะสมในแต่ละสถานการณ์ 3) Complex Problem Solving เนื่องจากเทคโนโลยีสมัยใหม่และการเข้าถึงที่สะดวกขึ้น ส่งผลให้ปัญหาที่เกิดขึ้นมีความซับซ้อนและแตกต่างไปจากอดีต ฉะนั้น ทักษะการแก้ไขปัญหาที่มีความซับซ้อนจึงสำคัญอย่างมาก ซึ่งต้องอาศัยการเก็บข้อมูล การวิเคราะห์ ระบุปัญหาและความต้องการ ความเข้าใจในการเชื่อมโยง ความเข้าใจบริบทของธุรกิจ ตลอดจนสร้างสรรค์วิธีแก้ไขปัญหาตามแต่ละสถานการณ์แล้วตัดสินใจแก้ปัญหาได้อย่างเหมาะสม 4) Critical Thinking & Decision-making อีกหนึ่งทักษะที่สำคัญคือ การคิดเชิงวิเคราะห์และเลือกตัดสินใจ ทักษะนี้จะช่วยให้คุณย่อยข้อมูลใหญ่ที่คุณรับเข้ามา ให้เหลือแต่เพียงชุดข้อมูลสำคัญ เพื่อเลือกนำข้อมูลนั้นไปใช้ในการทำงานของคุณได้อย่างมีประสิทธิภาพ และ 
5) Creativity ทักษะที่โดดเด่นที่สุดในยุคนี้ก็คงจะเป็นทักษะด้านความคิดสร้างสรรค์ เป็นทักษะที่รวมทักษะย่อย ๆ ไว้ด้วยกัน เช่น ช่างสังเกต หรือการเปิดใจกว้าง ที่จะสามารถนำมาปรับใช้ในการทำงานทั้งการนำมาสร้างสรรค์สิ่งต่างๆ เพื่อแก้ Pain Point หรือการนำเทคโนโลยี และแนวคิดใหม่ๆ มาใช้สร้างไอเดียให้กับองค์กรด้วย (Department of Mental Health, 2020a)


นอกจากนี้ ยังมีทักษะที่จำเป็นสู่แนวโน้มในอนาคตด้านอื่นๆ ดังนี้ (1) Future Skills: ทักษะแห่งอนาคต หมายถึง ความรู้ ความสามารถ และทักษะที่แรงงานจำเป็นต้องมีเพื่อสามารถทำงานได้อย่าง
มีประสิทธิภาพ ภายใต้การเปลี่ยนแปลงของเทคโนโลยี เศรษฐกิจ สังคม และรูปแบบการทำงาน
ในอนาคต (2) Digital Skills: ทักษะดิจิทัล หมายถึง การค้นคว้า ประเมินข้อมูล สื่อสารและจัดการข้อมูลดิจิทัล พร้อมทั้งแก้ไขปัญหาในการใช้เครื่องมือทางดิจิทัล (3) Adaptability: ความสามารถในการปรับตัว หมายถึง ความสามารถของบุคคลในการตอบสนองต่อการเปลี่ยนแปลง ปรับวิธีคิด พฤติกรรม วิธีทำงาน และเรียนรู้สิ่งใหม่เมื่อสภาพแวดล้อมเปลี่ยนแปลง (4) Lifelong Learning: การเรียนรู้ตลอดชีวิต หมายถึง เทคโนโลยีที่เกิดการเปลี่ยนแปลงตลอดเวลา และรวดเร็ว แรงงานมี Digital Skills วันนี้
อาจไม่เพียงพอในอีกไม่กี่ปี จึงต้องสร้างให้เกิดการเรียนรู้ด้วยตัวเองได้ตลอดเวลา (5) Workforce Transformation: การเปลี่ยนผ่านของกำลังแรงงาน รวมไปถึงงานหลายอย่างในองค์กร เช่น ทักษะที่ตลาดแรงงานต้องการเปลี่ยน แรงงานที่ต้องการ Upskill / Reskill เป็นต้น

สรุปแนวคิดของทักษะการทำงานในชีวิตวิถีใหม่นี้ จำเป็นต้องเข้าใจถึงสถานการณ์ และความต้องการขององค์กรในสภาวะการเปลี่ยนแปลงของลักษณะการทำงาน และชีวิตในสังคมที่เกิดขึ้น ที่ทำให้ต้องหาการ Hard Skills Soft Skills Upskills Reskills และ Future skills ที่จำเป็นในการทำงานยุควิถีชีวิตใหม่ และยุคถัดไป
ระเบียบวิธีวิจัย

งานวิจัยนี้เป็นงานวิจัยเชิงปริมาณ พื้นที่วิจัย คือ เขตพื้นที่ภาคเหนือ ภาคกลาง ภาคตะวันออกเฉียงเหนือ และภาคใต้ ประเทศไทย โดยมีวิธีการกำหนดประชากรและกลุ่มตัวอย่างที่ใช้ในการวิจัย โดยคณะผู้วิจัยได้ทำการพิจารณาคัดเลือกกลุ่มตัวอย่างที่มีความเหมาะสม ทำการกำหนดจำนวนตัวอย่างด้วยระดับความเชื่อมั่น 95% และยอมให้เกิดความคลาดเคลื่อน 5% จากประชากรที่มีจำนวนมากเข้าสู่ infinity ซึ่งเป็นจำนวนของประชากรที่ไม่แน่นอนที่ได้รับผลกระทบต่อการแพร่ระบาดของโรคติดเชื้อไวรัสโคโรนา 2019 (COVID-19) ทำให้มีการคลาดเคลื่อนของจำนวนประชากร (Tirakanan, 2012) และใช้สูตรการคำนวนกลุ่มตัวอย่างของ Cochran (1977) ได้จำนวน 385 คน 
โดยคณะผู้วิจัยเลือกจำนวนกลุ่มตัวอย่างที่ 480 คน เพื่อให้ครอบคลุมประชากรในประเทศไทย และกำหนดโควต้าจำนวนตัวอย่างประชาชนไทยในวัยทำงานในเขตพื้นที่ภาคเหนือ ภาคกลาง 
ภาคตะวันออกเฉียงเหนือ และภาคใต้ แบ่งเป็นภาคละ 120 คน ซึ่งในแต่ละภาค เป็นการคัดเลือก
จากจังหวัดที่มีขนาดใหญ่ และได้รับผลกระทบจากสถานการณ์การแพร่ระบาดของโรคติดเชื้อไวรัส
โคโรนา 2019 (COVID-19) ในแต่ละภาค ดังตารางที่ 1
ตารางที่ 1 จำนวนกลุ่มตัวอย่างในงานวิจัย แบ่งตามจังหวัดในประเทศไทย
	เขตพื้นที่ในประเทศไทย
	จังหวัด/เขต
	จำนวนกลุ่มตัวอย่าง (คน)

	ภาคเหนือ 
	เชียงใหม่
	40

	
	เชียงราย
	40

	
	นครสวรรค์
	40

	ภาคกลาง 
	กรุงเทพมหานคร
	40

	
	สมุทรปราการ
	40

	
	นนทบุรี
	40

	ภาคตะวันออกเฉียงเหนือ
	นครราชสีมา
	40

	
	อุดรธานี
	40

	
	ขอนแก่น
	40

	ภาคใต้
	นครศรีธรรมราช
	40

	
	สงขลา
	40

	
	สุราษฎร์ธานี
	40

	รวม
	480



เครื่องมือที่ใช้ในการศึกษาวิจัยครั้งนี้คือแบบสอบถาม (Questionnaire) โดยมีการตรวจสอบคุณภาพของเครื่องมือโดยการหาความสอดคล้อง (Item Objective Congruence index--IOC) ของแบบสอบถามกับเนื้อหาที่จะทำการศึกษาว่า ข้อคําถามในแบบสอบถามแต่ละข้อนั้น มีความสอดคล้องหรือเกี่ยวข้องกับทักษะการทำงานที่สำคัญในชีวิตวิถีใหม่ โดยให้ผู้ทรงคุณวุฒิให้คะแนนความสอดคล้อง (IOC) และปรับแก้ตามข้อเสนอแนะ ต่อมาได้นำมาหาค่าความเชื่อมั่นของเครื่องมือ (Reliability) โดยนําแบบสอบถามไปทดลอง (Try-Out) กับกลุ่มบุคคลที่มีคุณลักษณะเช่นเดียวกันกับประชากรที่ศึกษา จำนวน 30 คน โดยมีค่าความเชื่อมั่นทั้งฉบับเท่ากับ 0.978

โดยการวิเคราะห์ข้อมูลแบ่งเป็น 2 ส่วน คือ 1) การวิเคราะห์เชิงพรรณนา เป็นการวิเคราะห์ข้อมูลจากแบบสอบถามที่ได้จากกลุ่มตัวอย่าง เกี่ยวกับคุณลักษะส่วนบุคคลและทักษะการทำงาน
ในชีวิตวิถีใหม่ซึ่งเป็นการวิเคราะห์ข้อมูลที่มีการกำหนดเป็นช่วงคะแนน 2) การวิเคราะห์เชิงอนุมาน โดยการใช้การวิเคราะห์ปัจจัย (Factor Analysis) ซึ่งเป็นสถิติขั้นสูงเพื่อสกัดและจัดองค์ประกอบของทักษะการทำงานในชีวิตวิถีใหม่ โดยวิธี Principal-Component Analysis และใช้วิธีหมุนแกน Varimax Orthogonal เพื่อสกัดตัวแปรที่ไม่สำคัญออกไป สำหรับเกณฑ์ที่่ใช้ในการตัดสินใจเลือกตัวแปรที่สำคัญจากองค์ประกอบในแต่ละปัจจัยที่เกิดขึ้นจากการหมุนแกน คือ ตัวแปรสำคัญของแต่ละองค์ประกอบจะต้องมีค่าสัมประสิทธิ์คะแนนองค์ประกอบมาตรฐาน (Factor Standardized Coefficient) ตั้งแต่ .20 ขึ้นไป (Prasitrathsint, 2013) โดยเกณฑ์ในการกำหนดองค์ประกอบ มีดังนี้

ค่า Communality หรือค่าความแปรปรวนขององค์ประกอบ ซึ่งมีค่าความแปรปรวนที่แสดง
ให้เห็นว่าแต่ละด้านวัดองค์ประกอบนั้น ร่วมกับตัวแปรอื่นในระดับใด ซึ่งค่า Eigen Values จะมีค่าไม่ต่ำกว่า 1 จะถือว่าเป็นองค์ประกอบที่แท้จริง ซึ่งเป็นการทดสอบความเหมาะสมของความสัมพันธ์ Correlation ระหว่างตัวแปรเชิงปริมาณจำนวนมากที่มีความสัมพันธ์ซึ่งกันและกันและตัดตัวแปรที่มีค่า Measure of Sampling Adequacy (MSA) ต่ำออก และวิธี Principal Component Analysis (PCA) เพื่อคัดเฉพาะตัวแปรทักษะสำคัญสำหรับชีวิตวิถีใหม่เท่านั้น โดยตัวแปรในแต่ละปัจจัยจะต้องมีความสัมพันธ์กับตัวแปรในปัจจัยนั้นมากกว่าตัวแปรปัจจัยอื่น 
สถิติที่ใช้ในการวิจัยครั้งนี้ ประกอบด้วยสถิติ ดังต่อไปนี้

- ความถี่ (frequency) เป็นค่าจำนวนนับของข้อมูล

- ค่าร้อยละ (percentage) เป็นค่าที่คำนวณได้จากสัดส่วนของข้อมูลจากข้อมูลทั้งหมด

- ค่าเฉลี่ย (Mean) เป็นค่ากลางที่เป็นตัวแทนภาพรวมของข้อมูล

- ส่วนเบี่ยงเบนมาตรฐาน (Standard Deviation) เป็นค่าวัดความกระจายของข้อมูล

- การวิเคราะห์ปัจจัย (Factor Analysis) จัดองค์ประกอบทักษะการทำงานที่สำคัญในชีวิต
วิถีใหม่
ผลการวิจัย

วัตถุประสงค์ที่ 1 ผลการวิจัยพบว่า ทักษะการทำงานที่จำเป็นในยุคชีวิตวิถีใหม่ (New normal) มากที่สุด 3 อันดับแรก ได้แก่ สามารถปรับตัวในสถานการณ์ใหม่ๆ ได้ รองลงมาคือ สามารถสืบค้นและเลือกใช้ข้อมูลบนโลกดิจิทัล และ สามารถใช้ช่องทางดิจิทัลในการสื่อสารและสร้างความร่วมมือ ตามลำดับ ดังตารางที่ 2 
ตารางที่ 2 ค่าเฉลี่ย ค่าเบี่ยงเบนมาตรฐาน ของทักษะการทำงานที่จำเป็นในยุคชีวิตวิถีใหม่
	ทักษะที่จำเป็นในการทำงานในยุคชีวิตวิถีใหม่
	[image: image2.png]



	SD
	ระดับ
ความจำเป็น

	1. มีความรู้ ความเข้าใจเกี่ยวกับเทคโนโลยีและระบบดิจิทัล
	4.44
	.675
	มาก

	2. สามารถสืบค้นและเลือกใช้ข้อมูลบนโลกดิจิทัล
	4.60
	.576
	มากที่สุด

	3. สามารถใช้ช่องทางดิจิทัลในการสื่อสารและสร้างความร่วมมือ
	4.60
	.559
	มากที่สุด

	4. สามารถรับผิดชอบ ดูแล และป้องกันข้อมูลทางดิจิทัลของตนเองได้
	4.24
	.796
	มาก

	5. สามารถทำงานร่วมกับผู้อื่นที่มีสังคมและวัฒนธรรมที่หลากหลายได้
	4.51
	.649
	มากที่สุด

	6. สามารถปรับตัวในสถานการณ์ใหม่ๆ ได้
	4.69
	.556
	มากที่สุด

	7. สามารถเปลี่ยนรูปแบบการทำงานตามความเหมาะสมได้
	4.57
	.605
	มากที่สุด

	8. สามารถปรับเปลี่ยนวิธีการทำงานเมื่อมีการเปลี่ยนแปลงเป้าหมายได้
	4.58
	.568
	มากที่สุด

	9. ปรับตัวเข้ากับบทบาทและความรับผิดชอบที่แตกต่างกันได้
	4.38
	.649
	มาก

	10. สามารถปรับตัวให้ทำงานภายใต้สถานการณ์ที่ไม่แน่นอนได้ดี
	4.47
	.649
	มาก

	11. สนับสนุนการคิดหาวิธีการใหม่ๆ ในการทำงานเพื่อทดแทนวิธีการแบบเดิม
	4.52
	.616
	มากที่สุด

	12. สนับสนุน ส่งเสริม และเปิดมุมมองใหม่ๆ ที่เป็นประโยชน์ต่อการทำงานของเพื่อนร่วมงาน
	4.51
	.616
	มากที่สุด

	13. พยายามหาวิธีการแก้ปัญหาหลาย ๆ วิธี โดยไม่ยึดติดกับวิธีการแก้ไขปัญหาแบบเดิม ๆ
	4.47
	.626
	มาก

	14. เข้าใจอารมณ์และความรู้สึกของตนเอง
	4.38
	.760
	มาก

	15. เข้าใจอารมณ์และความรู้สึกของผู้อื่น
	4.18
	.907
	มาก

	16. สามารถควบคุมอารมณ์ที่เกิดขึ้นได้ เมื่อต้องเผชิญกับปัญหา
	4.42
	.724
	มาก

	17. สามารถปรับอารมณ์ให้กลับเข้าสู่สภาพปกติได้อย่างรวดเร็ว แม้ตกอยู่ในสถานการณ์คับขัน
	4.31
	.694
	มาก

	18. มีความตั้งใจที่จะเรียนรู้ต่อเนื่องตลอดชีวิต
	4.48
	.713
	มาก

	19. พยายามแสวงหาความรู้เพิ่มเติมอยู่เสมอ
	4.49
	.640
	มาก

	20. ฝึกฝนทักษะใหม่ๆ อยู่เสมอ
	4.49
	.665
	มาก

	21. นำความรู้และประสบการณ์มาปรับใช้ในการแก้ปัญหา
	4.54
	.625
	มากที่สุด

	22. สามารถเผชิญหน้ากับปัญหาที่มีความยุ่งยากซับซ้อนได้
	4.35
	.682
	มาก

	23. สามารถทำความเข้าใจต่อปัญหาที่ซับซ้อนได้
	4.28
	.683
	มาก

	24. สามารถค้นหาวิธีการจัดการปัญหาที่ซับซ้อน โดยไม่เกิดปัญหาอื่นตามมา
	4.34
	.704
	มาก

	25. มีกระบวนการแก้ปัญหาอย่างเป็นระบบ
	4.41
	.682
	มาก

	26. สามารถคาดการณ์ผลลัพธ์จากการแก้ปัญหาทั้งในระยะสั้นและระยะยาวได้
	4.24
	.726
	มาก

	27. วิเคราะห์สาเหตุของปัญหาในภาพรวมและส่วนย่อยได้
	4.22
	.686
	มาก

	28. เข้าใจและเปิดใจยอมรับวิถีคิด ข้อจำกัด หรือจุดอ่อน (Fixed Mindset) ของตนเอง
	4.30
	.747
	มาก

	29. เชื่อว่าตนเองสามารถเปลี่ยนไปในทางที่ดีขึ้นได้
	4.48
	.659
	มาก

	30. กล้าก้าวข้ามขีดจำกัดเดิมหรือวิถีคิดเดิมของตนเอง
	4.40
	.625
	มาก

	31. กล้าปรับเปลี่ยนพฤติกรรมตามวิถีคิดใหม่
	4.47
	.668
	มาก

	32. ทำหน้าที่และรับผิดชอบบทบาทของตนในทีมให้สำเร็จ
	4.52
	.639
	มากที่สุด

	33. ให้ความร่วมมือและสนับสนุนการทำงานตามการตัดสินใจของทีม
	4.52
	.662
	มากที่สุด

	34. ร่วมรับผิดชอบในผลการกระทำที่เกิดขึ้นจากการตัดสินใจของทีม
	4.49
	.711
	มาก

	35. ส่งเสริมหรือเสริมสร้างให้เกิดสัมพันธภาพที่ดีให้เกิดขึ้นในทีมและระหว่างทีม
	4.47
	.695
	มาก

	36. สามารถคลี่คลายข้อขัดแย้งจากการทำงานที่เกิดขึ้นในทีมหรือระหว่างทีมได้
	4.41
	.696
	มาก

	37. จัดลำดับความสำคัญและขั้นตอนการทำงานของตนเองได้
	4.56
	.696
	มากที่สุด

	38. กำหนดตารางการปฏิบัติงานของตนเองในแต่ละเดือน หรือรอบการทำงานได้
	4.50
	.662
	มากที่สุด

	39. ทำงานแล้วเสร็จทันตามกำหนด
	4.48
	.713
	มาก


	40. รับฟังและเข้าใจในสิ่งที่ผู้อื่นบอกหรือนำเสนอได้อย่างถูกต้อง ตรงประเด็น
	4.44
	.725
	มาก

	41. วิเคราะห์และจับประเด็นสำคัญของสารหรือเนื้อหาที่รับมาได้
	4.46
	.651
	มาก

	42. สามารถอธิบายประเด็นหรือเนื้อหาที่มีความซับซ้อน
	4.31
	.751
	มาก

	43. สามารถนำเสนองานได้อย่างน่าสนใจ
	4.27
	.781
	มาก

	44. สามารถเลือกใช้เครื่องมือสื่อสารได้เหมาะสมกับเนื้อหาและสถานการณ์
	4.40
	.611
	มาก

	45. สามารถแยกความรู้สึกกับเหตุผลออกจากกันได้
	4.47
	.632
	มาก

	46. รับฟังและยอมรับความเห็นที่แตกต่างได้
	4.52
	.623
	มากที่สุด

	47. ไม่ด่วนสรุป แต่จะพิจารณาจากเหตุผลทั้งของตนเองและผู้อื่นก่อน
	4.50
	.603
	มากที่สุด

	48. มองเห็นความแตกต่างท่ามกลางของเหมือนของเหตุการณ์หรือปัญหา
	4.35
	.680
	มาก

	49. สามารถตัดสินใจและรับผิดชอบการตัดสินใจของตนเอง
	4.48
	.619
	มาก

	50. สามารถมอบหมาย กระจายงาน/ความรับผิดชอบ เพื่อสร้างประสิทธิภาพและความสำเร็จของงาน และมีการติดตามงานได้
	4.39
	.681
	มาก

	51. ตัดสินใจโดยวิเคราะห์ตามหลักการ บรรทัดฐาน ข้อมูล ที่เหมาะสม ทันเวลา 
และรับผิดชอบในการตัดสินใจ
	4.44
	.640
	มาก

	52. คาดการณ์ปัญหาและอุปสรรคที่อาจเกิดขึ้นของงาน และเตรียมการรองรับ
ได้อย่างถูกต้อง
	4.38
	.647
	มาก

	53. กล้าตัดสินใจและรับผิดชอบผลของการตัดสินใจในสถานการณ์ที่ซับซ้อน 
ขัดแย้ง หรือมีข้อจำกัด
	4.44
	.762
	มาก



วัตถุประสงค์ที่ 2 ผลการวิเคราะห์องค์ประกอบของทักษะการทำงานที่จำเป็นในยุคชีวิตวิถีใหม่ (New normal) โดยใช้เทคนิคการวิเคราะห์องค์ประกอบ (Factor Analysis) ได้ผลการวิเคราะห์ดังตาราง ที่ 3

ตารางที่ 3 ผลการทดสอบความเหมาะสมของข้อมูลโดยใช้สถิติ KMO และ Bartlett’s Test

	แบบสอบถาม
	จำนวน
ตัวแปร
	KMO
	Bartlett’s Test of Sphericity

	
	
	
	Approx.

Chi-square
	df
	Sig.

	ทักษะที่จำเป็นในการทำงาน
	53
	0.888
	23946.436
	1378
	0.000



จากตารางที่ 3 ปรากฏว่า ค่า KMO (Kaiser-Meyer-Olkin Measure of Sampling Adequacy) ซึ่งมีค่าเท่ากับ .888 และ ค่า Bartlett’s Test of Sphericity มีค่า 23946.436 แสดงถึงความเหมาะสมของข้อมูล ที่จะใช้วิธีการวิเคราะห์องค์ประกอบเพื่อวิเคราะห์องค์ประกอบของทักษะการทำงานที่จำเป็นในยุคชีวิตวิถีใหม่ (New normal) และจัดกลุ่มของ Factor ได้ โดยค่าสถิติสำหรับวิเคราะห์องค์ประกอบของทักษะการทำงานที่จำเป็นในยุคชีวิตวิถีใหม่ (New normal) โดยกำหนดค่า Eigenvalues มากกว่า 1 และสัดส่วนในการอธิบายข้อมูลที่เหมาะสม (72.318%) ได้องค์ประกอบ 10 องค์ประกอบ

วัตถุประสงค์ที่ 3 การสร้างรูปแบบการพัฒนาทักษะการทำงานที่จำเป็นในยุคชีวิตวิถีใหม่ (New normal) นั้น ผู้วิจัยนำผลการศึกษาการวิเคราะห์องค์ประกอบจาก ตอนที่ 2 มาสร้างรูปแบบการพัฒนาทักษะการทำงานที่จำเป็นในยุคชีวิตวิถีใหม่ (New normal) โดยประกอบด้วย องค์ประกอบหลักและองค์ประกอบย่อยดังตารางที่ 4

ตารางที่ 4 องค์ประกอบหลักและองค์ประกอบย่อยของทักษะที่จำเป็นต่อการทำงานในยุคชีวิตวิถีใหม่
	องค์ประกอบหลัก
	องค์ประกอบย่อย

	1. ทักษะการให้คุณค่าและการทำงานเป็นทีม
	34. ร่วมรับผิดชอบในผลการกระทำที่เกิดขึ้นจากการตัดสินใจของทีม
37. จัดลำดับความสำคัญและขั้นตอนการทำงานของตนเองได้
35. ส่งเสริมหรือเสริมสร้างให้เกิดสัมพันธภาพที่ดีให้เกิดขึ้นในทีมและระหว่างทีม
39. ทำงานแล้วเสร็จทันตามกำหนด
36. สามารถคลี่คลายข้อขัดแย้งจากการทำงานที่เกิดขึ้นในทีมหรือระหว่างทีมได้
40. รับฟังและเข้าใจในสิ่งที่ผู้อื่นบอกหรือนำเสนอได้อย่างถูกต้อง ตรงประเด็น
33. ให้ความร่วมมือและสนับสนุนการทำงานตามการตัดสินใจของทีม
46. รับฟังและยอมรับความเห็นที่แตกต่างได้
32. ทำหน้าที่และรับผิดชอบบทบาทของตนในทีมให้สำเร็จ
31. กล้าปรับเปลี่ยนพฤติกรรมตามวิถีคิดใหม่
53. กล้าตัดสินใจและรับผิดชอบผลของการตัดสินใจในสถานการณ์ที่ซับซ้อน ขัดแย้ง หรือมีข้อจำกัด
38. กำหนดตารางการปฏิบัติงานของตนเองในแต่ละเดือน หรือรอบการทำงานได้
29. เชื่อว่าตนเองสามารถเปลี่ยนไปในทางที่ดีขึ้นได้
41. วิเคราะห์และจับประเด็นสำคัญของสารหรือเนื้อหาที่รับมาได้
48. มองเห็นความแตกต่างท่ามกลางเหตุการณ์หรือปัญหา

	2. ทักษะการคิด
เชิงระบบ
	25. มีกระบวนการแก้ปัญหาอย่างเป็นระบบ
26. สามารถคาดการณ์ผลลัพธ์จากการแก้ปัญหาทั้งในระยะสั้นและระยะยาวได้
23. สามารถทำความเข้าใจต่อปัญหาที่ซับซ้อนได้
24. สามารถค้นหาวิธีการจัดการปัญหาที่ซับซ้อน โดยไม่เกิดปัญหาอื่นตามมา
28. เข้าใจและเปิดใจยอมรับวิถีคิด ข้อจำกัด หรือจุดอ่อน (Fixed Mindset) ของตนเอง
22. สามารถเผชิญหน้ากับปัญหาที่มีความยุ่งยากซับซ้อนได้
21. นำความรู้และประสบการณ์มาปรับใช้ในการแก้ปัญหา
27. วิเคราะห์สาเหตุของปัญหาในภาพรวมและส่วนย่อยได้

	3. ทักษะการบริหาร
เชิงระบบ
	51. ตัดสินใจโดยวิเคราะห์ตามหลักการ บรรทัดฐาน ข้อมูล ที่เหมาะสม ทันเวลา และรับผิดชอบในการตัดสินใจ
50. สามารถมอบหมาย กระจายงาน/ความรับผิดชอบ เพื่อสร้างประสิทธิภาพและความสำเร็จของงาน และมีการติดตามงานได้
43. สามารถนำเสนองานได้อย่างน่าสนใจ
42. สามารถอธิบายประเด็นหรือเนื้อหาที่มีความซับซ้อน
52. คาดการณ์ปัญหาและอุปสรรคที่อาจเกิดขึ้นของงาน และเตรียมการรองรับได้อย่างถูกต้อง

	4. ทักษะการปรับตัว
ในการทำงานท่ามกลางความเปลี่ยนแปลง
	8. สามารถปรับเปลี่ยนวิธีการทำงานเมื่อมีการเปลี่ยนแปลงเป้าหมายได้
7. สามารถเปลี่ยนรูปแบบการทำงานตามความเหมาะสมได้
10. สามารถปรับตัวให้ทำงานภายใต้สถานการณ์ที่ไม่แน่นอนได้ดี
9. ปรับตัวเข้ากับบทบาทและความรับผิดชอบที่แตกต่างกันได้
6. สามารถปรับตัวในสถานการณ์ใหม่ๆ ได้
11. สนับสนุนการคิดหาวิธีการใหม่ๆ ในการทำงานเพื่อทดแทนวิธีการแบบเดิม

	5. ทักษะความฉลาด
ทางดิจิทัล

	1. มีความรู้ ความเข้าใจเกี่ยวกับเทคโนโลยีและระบบดิจิทัล
2. สามารถสืบค้นและเลือกใช้ข้อมูลบนโลกดิจิทัล
3. สามารถใช้ช่องทางดิจิทัลในการสื่อสารและสร้างความร่วมมือ
5. สามารถทำงานร่วมกับผู้อื่นที่มีสังคมและวัฒนธรรมที่หลากหลายได้
4. สามารถรับผิดชอบ ดูแล และป้องกันข้อมูลทางดิจิทัลของตนเองได้

	6. ทักษะการเรียนรู้ตลอดชีวิต
	19. พยายามแสวงหาความรู้เพิ่มเติมอยู่เสมอ
20. ฝึกฝนทักษะใหม่ๆ อยู่เสมอ
18. มีความตั้งใจที่จะเรียนรู้ต่อเนื่องตลอดชีวิต

	7. ทักษะการตัดสินใจ
	45. สามารถแยกความรู้สึกกับเหตุผลออกจากกันได้
49. สามารถตัดสินใจและรับผิดชอบการตัดสินใจของตนเอง
47. ไม่ด่วนสรุป แต่จะพิจารณาจากเหตุผลทั้งของตนเองและผู้อื่นก่อน
44. สามารถเลือกใช้เครื่องมือสื่อสารได้เหมาะสมกับเนื้อหาและสถานการณ์

	8. ทักษะความฉลาดทางอารมณ์
	15. เข้าใจอารมณ์และความรู้สึกของผู้อื่น
17. สามารถปรับอารมณ์ให้กลับเข้าสู่สภาพปกติได้อย่างรวดเร็ว แม้ตกอยู่ในสถานการณ์คับขัน
14. เข้าใจอารมณ์และความรู้สึกของตนเอง
16. สามารถควบคุมอารมณ์ที่เกิดขึ้นได้ เมื่อต้องเผชิญกับปัญหา

	9. ทักษะการแก้ปัญหาอย่างสร้างสรรค์
	12. สนับสนุน ส่งเสริม และเปิดมุมมองใหม่ๆ ที่เป็นประโยชน์ต่อการทำงานของเพื่อนร่วมงาน
13. พยายามหาวิธีการแก้ปัญหาหลายๆ วิธี โดยไม่ยึดติดกับวิธีการแก้ไขปัญหาแบบเดิมๆ

	10. ทักษะการก้าวข้ามขีดจำกัดเดิมของตนเอง
	30. กล้าก้าวข้ามขีดจำกัดเดิมหรือวิถีคิดเดิมของตนเอง


อภิปรายผลการวิจัย 


ผลการวิเคราะห์องค์ประกอบของทักษะการทำงานที่จำเป็นในยุคชีวิตวิถีใหม่ (New normal) พบว่าทักษะที่จำเป็นต่อการทำงานในยุคชีวิตวิถีใหม่ มีองค์ประกอบทั้งหมด 10 องค์ประกอบ โดยอภิปรายผลได้ดังนี้

1. ด้านทักษะการให้คุณค่าและการทำงานเป็นทีม ประกอบด้วย 15 องค์ประกอบย่อย ได้แก่ การมีส่วนร่วมรับผิดชอบในผลการกระทำที่เกิดขึ้นจากการตัดสินใจของทีม การจัดลำดับความสำคัญและขั้นตอนการทำงานของตนเองได้ การส่งเสริมหรือเสริมสร้างให้เกิดสัมพันธภาพที่ดีให้เกิดขึ้นในทีมและระหว่างทีม การทำงานแล้วเสร็จทันตามกำหนด ความสามารถคลี่คลายข้อขัดแย้งจากการทำงานที่เกิดขึ้นในทีมหรือระหว่างทีมได้ การรับฟังและเข้าใจในสิ่งที่ผู้อื่นบอกหรือนำเสนอได้อย่างถูกต้อง ตรงประเด็น การให้ความร่วมมือและสนับสนุนการทำงานตามการตัดสินใจของทีม การรับฟังและยอมรับความเห็นที่แตกต่างได้ การทำหน้าที่และรับผิดชอบบทบาทของตนในทีมให้สำเร็จ ความกล้าในการปรับเปลี่ยนพฤติกรรมตามวิถีคิดใหม่ ความกล้าตัดสินใจและรับผิดชอบผลของการตัดสินใจในสถานการณ์ที่ซับซ้อน ขัดแย้ง หรือมีข้อจำกัด การกำหนดตารางการปฏิบัติงานของตนเองในแต่ละเดือนหรือรอบการทำงานได้ ความเชื่อว่าตนเองสามารถเปลี่ยนไปในทางที่ดีขึ้นได้ การวิเคราะห์และจับประเด็นสำคัญของสารหรือเนื้อหาที่รับมาได้ และการมองเห็นความแตกต่างท่ามกลางของเหตุการณ์หรือปัญหา เนื่องจากทักษะเหล่านี้เป็นทักษะสำคัญที่ต้องการการรับผิดชอบในบทบาทหน้าที่ของตนในทีมอย่างเต็มความสามารถ ส่งเสริมหรือสร้างสัมพันธภาพที่ดีในทีมและระหว่างทีม รับฟัง เข้าใจ และยอมรับความคิดเห็นของผู้อื่น จัดการความขัดแย้งจากการทำงานที่เกิดขึ้นในทีมหรือระหว่างทีมได้ ให้ความร่วมมือและสนับสนุนการทำงานรวมถึงร่วมรับผิดชอบในผลการกระทำที่เกิดขึ้นจากการตัดสินใจของทีม เพื่อให้การดำเนินงานในยุคชีวิตวิถีใหม่ที่มีการเปลี่ยนแปลงระบบการดำเนินงานต่างๆ ขั้นวิกฤต ให้เป็นไปได้ตามทิศทาง และวิสัยทัศน์ที่องค์กรมีอยู่ ซึ่งสอดคล้องกับงานวิจัยของ Varakamin et al.  (2019) ในงานวิจัยเรื่อง Skill set for future workforce in Thailand ที่ให้ความสำคัญกับเรื่องของการออกแบบแนวคิด หรือความคิด การเปลี่ยนแปลงแนวคิดที่พร้อมรับการเปลี่ยนแปลงตลอดเวลา การใช้เทคโนโลยีแบบโมบาย และการทำงานร่วมมือกันเป็นทีม

2. ด้านทักษะการคิดเชิงระบบ ประกอบด้วย 8 องค์ประกอบย่อย ได้แก่ การมีกระบวนการแก้ปัญหาอย่างเป็นระบบ ความสามารถคาดการณ์ผลลัพธ์จากการแก้ปัญหาทั้งในระยะสั้นและระยะยาวได้ ความสามารถทำความเข้าใจต่อปัญหาที่ซับซ้อนได้ ความสามารถค้นหาวิธีการจัดการปัญหาที่ซับซ้อนโดยไม่เกิดปัญหาอื่นตามมา ความเข้าใจและเปิดใจยอมรับวิถีคิด ข้อจำกัด หรือจุดอ่อน (Fixed Mindset) ของตนเอง ความสามารถเผชิญหน้ากับปัญหาที่มีความยุ่งยากซับซ้อนได้ การนำความรู้และประสบการณ์มาปรับใช้ในการแก้ปัญหา และการวิเคราะห์สาเหตุของปัญหาในภาพรวมและส่วนย่อยได้ เนื่องจากทักษะเหล่านี้ เป็นทักษะที่ทำให้เกิดการกล้าเผชิญหน้าและสามารถทำความเข้าใจต่อปัญหา
ที่ซับซ้อน เข้าใจและเปิดใจยอมรับวิถีคิด ข้อจำกัด หรือจุดอ่อน (Fixed Mindset) ของตนเอง สามารถคาดการณ์ผลลัพธ์จากการแก้ปัญหาทั้งในระยะสั้นและระยะยาวได้ และมีกระบวนการแก้ปัญหาอย่างเป็นระบบที่ไม่ก่อให้เกิดปัญหาตามมาภายหลัง ซึ่งสอดคล้องกับบทความของ Core & Peak Co., Ltd. (2019) ในเรื่อง10 ทักษะในยุค New normal ที่ควรมี ซึ่งนำเสนอในด้านของการคิดเชิงระบบสำหรับ
การปฏิบัติงานที่มีประสิทธิภาพ

3. ด้านทักษะการบริหารเชิงระบบ ประกอบด้วย 5 องค์ประกอบย่อย ได้แก่ การตัดสินใจโดยวิเคราะห์ตามหลักการ บรรทัดฐาน ข้อมูล ที่เหมาะสม ทันเวลา และรับผิดชอบในการตัดสินใจ ความสามารถมอบหมาย กระจายงาน/ความรับผิดชอบ เพื่อสร้างประสิทธิภาพและความสำเร็จของงานและมีการติดตามงานได้ ความสามารถนำเสนองานได้อย่างน่าสนใจ ความสามารถอธิบายประเด็นหรือเนื้อหาที่มีความซับซ้อน และการคาดการณ์ปัญหาและอุปสรรคที่อาจเกิดขึ้นของงานและเตรียมการรองรับได้อย่างถูกต้อง เนื่องจากทักษะนี้ จะทำให้เกิดการคาดการณ์ปัญหาและอุปสรรค
ที่อาจเกิดขึ้นในงาน และการตัดสินใจอย่างมีหลักการโดยใช้บรรทัดฐานและข้อมูลที่เหมาะสมได้อย่างทันท่วงที มีความรับผิดชอบต่อการตัดสินใจของตน มีความสามารถในการมอบหมาย กระจายงาน/ความรับผิดชอบ และมีการติดตามงานที่มีประสิทธิภาพ ซึ่งสอดคล้องกับ กรมสุขภาพจิต (Department of Mental Health, 2020a) ที่ได้กล่าวถึง 5 Soft Skills ที่ควรมีให้ทันยุค New normal ในด้านของ Critical Thinking & Decision-making คือ การคิดเชิงวิเคราะห์และเลือกตัดสินใจ ซึ่งทักษะนี้จะช่วยให้สามารถย่อยข้อมูลใหญ่ที่รับเข้ามา ให้เหลือชุดข้อมูลสำคัญ เพื่อเลือกนำข้อมูลนั้นไปใช้ในการทำงาน 
การตัดสินใจได้อย่างมีประสิทธิภาพ

4. ด้านทักษะการปรับตัวในการทำงานท่ามกลางความเปลี่ยนแปลง ประกอบด้วย 6 องค์ประกอบย่อย ได้แก่ ความสามารถปรับเปลี่ยนวิธีการทำงานเมื่อมีการเปลี่ยนแปลงเป้าหมายได้ ความสามารถเปลี่ยนรูปแบบการทำงานตามความเหมาะสมได้ ความสามารถปรับตัวให้ทำงานภายใต้สถานการณ์ที่ไม่แน่นอนได้ดี การปรับตัวเข้ากับบทบาทและความรับผิดชอบที่แตกต่างกันได้ ความสามารถปรับตัวในสถานการณ์ใหม่ ๆ ได้ และการสนับสนุนการคิดหาวิธีการใหม่ ๆ ในการทำงานเพื่อทดแทนวิธีการแบบเดิม เนื่องจากทักษะนี้ ทำให้การปรับตัวให้เข้ากับบทบาทและความรับผิดชอบที่แตกต่างกันได้ และสามารถปรับเปลี่ยนหรือคิดวิธีการทำงาน/รูปแบบการทำงานใหม่ๆ เมื่อมีการเปลี่ยนแปลงเป้าหมายหรือเมื่อเกิดสถานการณ์ที่ไม่แน่นอนได้อย่างเหมาะสม ซึ่งสอดคล้องกับ Watanakosai (2020) ที่พบว่า การยืดหยุ่นในการทำงาน เป็นทักษะที่ทำให้สามารถตอบสนองต่อความเปลี่ยนแปลงที่เกิดขึ้นได้อย่างรวดเร็ว ไม่ว่าจะมีสถานการณ์ใดเกิดขึ้น

5. ด้านทักษะความฉลาดทางดิจิทัล ประกอบด้วย 5 องค์ประกอบย่อย ได้แก่ การมีความรู้ ความเข้าใจเกี่ยวกับเทคโนโลยีและระบบดิจิทัล ความสามารถสืบค้นและเลือกใช้ข้อมูลบนโลกดิจิทัล ความสามารถใช้ช่องทางดิจิทัลในการสื่อสารและสร้างความร่วมมือ ความสามารถทำงานร่วมกับผู้อื่นที่มีสังคมและวัฒนธรรมที่หลากหลายได้ และความสามารถรับผิดชอบ ดูแล และป้องกันข้อมูลทางดิจิทัลของตนเองได้ เนื่องจากทักษะความฉลาดทางดิจิทัล มีความจำเป็นต่อยุคสมัยที่มีการเปลี่ยนแปลงในแบบชีวิตวิถีใหม่นี้ที่ต้องใช้ระบบดิจิทัลในการค้นหา เก็บข้อมูล และใช้ในการสื่อสารต่างๆ อย่างมาก จึงต้องใช้ความรู้ ความเข้าใจเกี่ยวกับเทคโนโลยีและระบบดิจิทัล การสืบค้นและเลือกใช้ข้อมูลบนโลกดิจิทัลได้อย่างเหมาะสม และสามารถใช้ช่องทางดิจิทัลในการสื่อสารและสร้างความร่วมมือในการทำงานร่วมกับผู้อื่นที่มีสังคมและวัฒนธรรมที่หลากหลายได้ และสามารถรับผิดชอบ ดูแล และป้องกันข้อมูลทางดิจิทัลของตนเองได้ 

6. ด้านทักษะการเรียนรู้ตลอดชีวิต ประกอบด้วย 3 องค์ประกอบย่อย ได้แก่ การพยายามแสวงหาความรู้เพิ่มเติมอยู่เสมอ การฝึกฝนทักษะใหม่ ๆ อยู่เสมอ และการมีความตั้งใจที่จะเรียนรู้ต่อเนื่องตลอดชีวิต เนื่องจากทักษะการแสวงหาความรู้เพิ่มเติมและฝึกฝนทักษะใหม่ ๆ อยู่เสมอ และมีความตั้งใจที่จะเรียนรู้อย่างต่อเนื่องตลอดชีวิต จะทำให้การดำเนินชีวิตวิถีใหม่นี้ เกิดความเข้าใจและค้นพบแนวทางใหม่ จากการเปลี่ยนแปลงแบบวิกฤตที่เกิดขึ้นนี้ ซึ่งสอดคล้องกับ Bakhshi et al. (2017) ได้วิจัยพบว่า ทักษะที่เป็นที่ต้องการในอนาคตทั้งในสหรัฐอเมริกาและสหราชอาณาจักร คือทักษะ
การคิดวิพากษ์ ที่ประกอบด้วย การโต้แย้งด้วยเหตุผล การนำเสนอความคิด และการใฝ่เรียนรู้

7. ด้านทักษะการตัดสินใจ ประกอบด้วย 4 องค์ประกอบย่อย ได้แก่ ความสามารถแยกความรู้สึกกับเหตุผลออกจากกันได้ ความสามารถตัดสินใจและรับผิดชอบการตัดสินใจของตนเอง 
การไม่ด่วนสรุป แต่จะพิจารณาจากเหตุผลทั้งของตนเองและผู้อื่นก่อน และความสามารถเลือกใช้เครื่องมือสื่อสารได้เหมาะสมกับเนื้อหาและสถานการณ์ เนื่องจากการตัดสินใจโดยแยกแยะความรู้สึกกับเหตุผลออกจากกันได้ ไม่ด่วนสรุป แต่จะพิจารณาจากเหตุผลทั้งของตนเองและผู้อื่นก่อน และการมีความรับผิดชอบการตัดสินใจของตนเอง จะทำให้เกิดความเหมาะสมในการปฏิบัติงานยุคชีวิตวิถีใหม่นี้ ในการที่ต้องตัดสินใจภายใต้การเปลี่ยนแปลง หรือสถานการณ์ที่ไม่คาดคิดต่างๆ ซึ่งสอดคล้องกับกรมสุขภาพจิต (Department of Mental Health, 2020a) ที่ได้กล่าวถึง Critical Thinking & Decision-making คือ การคิดเชิงวิเคราะห์และเลือกตัดสินใจ ซึ่งทักษะนี้จะช่วยให้สามารถย่อยข้อมูลใหญ่ที่รับเข้ามา ให้เหลือชุดข้อมูลสำคัญ เพื่อเลือกนำข้อมูลนั้นไปใช้ในการทำงาน การตัดสินใจได้อย่างมีประสิทธิภาพ

8. ด้านทักษะความฉลาดทางอารมณ์ ประกอบด้วย 4 องค์ประกอบย่อย ได้แก่ การเข้าใจอารมณ์และความรู้สึกของผู้อื่น ความสามารถปรับอารมณ์ให้กลับเข้าสู่สภาพปกติได้อย่างรวดเร็ว แม้ตกอยู่ในสถานการณ์คับขัน การเข้าใจอารมณ์และความรู้สึกของตนเอง และสามารถควบคุมอารมณ์ที่เกิดขึ้นได้ เมื่อต้องเผชิญกับปัญหา เนื่องจากทักษะนี้ จะทำให้เข้าใจอารมณ์และความรู้สึกของตนเองและผู้อื่น สามารถควบคุมอารมณ์ที่เกิดขึ้นได้ เมื่อต้องเผชิญกับปัญหา และสามารถปรับอารมณ์ให้กลับเข้าสู่สภาพปกติได้อย่างรวดเร็ว แม้ตกอยู่ในสถานการณ์คับขัน ซึ่งสอดคล้องกับ Dean (2017) วิจัยเรื่อง Soft Skills Needed for the 21st Century Workforce พบว่า การปรับปรุง แก้ไขพฤติกรรม และการใช้วิธีการที่เป็นระบบในการแก้ไขพฤติกรรมทางอารมณ์ในการทำงาน เป็นส่วนสำคัญของการทำงานในยุคที่มีการเปลี่ยนแปลง

9. ด้านทักษะการแก้ปัญหาอย่างสร้างสรรค์ ประกอบด้วย 2 องค์ประกอบย่อย ได้แก่ การสนับสนุน ส่งเสริม และเปิดมุมมองใหม่ๆ ที่เป็นประโยชน์ต่อการทำงานของเพื่อนร่วมงาน และความพยายามหาวิธีการแก้ปัญหาหลายๆ วิธี โดยไม่ยึดติดกับวิธีการแก้ไขปัญหาแบบเดิม ๆ เนื่องจากความพยายามในการหาวิธีการแก้ปัญหาหลายๆ วิธี โดยไม่ยึดติดกับวิธีการแก้ไขปัญหาแบบเดิม ๆ และสนับสนุน ส่งเสริม และเปิดมุมมองใหม่ๆ ที่เป็นประโยชน์ต่อการทำงานของทีมได้ โดยเฉพาะในสถานการณ์ที่มีการเปลี่ยนแปลง และอยู่ในวิกฤตต่าง ๆ เช่นนี้ ซึ่งสอดคล้องกับงานวิจัยของ ARIP Public Company Limited (2020) พบว่า สมรรถนะเพื่อการทำงาน สู่ความสำเร็จตามเป้าหมายองค์กร (Working to achieve goals) มีส่วนประกอบของความสามารถในการรับมือกับสถานการณ์ทีไม่แน่นอน (Dealing with ambiguity and risk) ซึ่งเป็นสมรรถนะที่อธิบายถึงความสามารถในการรับมือภายใต้สถานการณ์ที่ไม่แน่นอน คลุมเครือ และมีความเสี่ยงในการทำธุรกิจและสามารถยืนหยัดที่จะเดินหน้าเพื่อความสำเร็จขององค์กรเป็นสำคัญ

10. ด้านทักษะการก้าวข้ามขีดจำกัดเดิมของตนเอง ประกอบด้วย 1 องค์ประกอบย่อย ได้แก่ การกล้าก้าวข้ามขีดจำกัดเดิมหรือวิถีคิดเดิมของตนเอง เนื่องจากการกล้าก้าวข้ามขีดจำกัดเดิมหรือวิถีการคิดเดิมของตนเองในยุคชีวิตวิถีใหม่นี้ จะช่วยให้การปฏิบัติงาน หรือ การดำเนินชีวิตมีทางออก หรือ ทางเลือกที่เพิ่มมากยิ่งขึ้น ดังเช่นการเรียนรู้ เพิ่มเติมทักษะในสิ่งที่ตนเองสนใจ ที่จะทำให้สามารถดำเนินชีวิตต่อไปได้ ซึ่งสอดคล้องกับงานวิจัยของ Varakamin et al. (2019) เรื่อง Skill set for future workforce in Thailand ที่กล่าวถึง ทักษะแรงงานไทยในอนาคตเกี่ยวกับ Mind set หรือความคิดในการปรับตัว

ทักษะทั้ง 10 ด้าน จากผลการวิจัยนี้ แสดงให้เห็นว่าในยุคชีวิตวิถีใหม่ และในแนวโน้มอนาคตนี้ จำเป็นต้องมีการปรับทักษะในการปฏิบัติงานที่ไม่เหมือนในยุคก่อนหน้านี้ ในแบบของการปฏิบัติงานแบบเตรียมพร้อมข้างหน้า แก้ไขปัญหาที่ซับซ้อนอย่างสร้างสรรค์ รู้จักและควบคุมอารมณ์ของตนเอง รวมถึงการ Upskills / Reskills ในการปฏิบัติงานในบริบทต่างๆ ที่แตกต่างจากในอดีตที่ผ่านมาอย่างมาก

องค์ความรู้ใหม่จากการวิจัย

จากการศึกษาทักษะการทำงานที่จำเป็นในยุคชีวิตวิถีใหม่ (New normal) ทำให้ได้องค์ประกอบหลักและองค์ประกอบย่อย ที่สามารถนำมาสร้างเป็นรูปแบบการพัฒนาทักษะการทำงานที่จำเป็น
ในยุคชีวิตวิถีใหม่ (New normal) ได้ดังภาพที่ 1

ภาพที่ 1 รูปแบบการพัฒนาทักษะการทำงานที่จำเป็นในยุคชีวิตวิถีใหม่ (New normal)

จากภาพ พบว่า ทักษะที่จำเป็นต่อการทำงานในยุคชีวิตวิถีใหม่ มีองค์ประกอบทั้งหมด 10 องค์ประกอบ และสามารถนำไปใช้ในการดำเนินชีวิตและการทำงาน ดังนี้

1. ด้านทักษะการให้คุณค่าและการทำงานเป็นทีม ที่เกี่ยวกับการมีส่วนร่วมรับผิดชอบของทีม การจัดลำดับความสำคัญของการทำงานของตนเอง การส่งเสริมหรือเสริมสร้างให้เกิดสัมพันธภาพที่ดีให้เกิดขึ้นในทีมและระหว่างทีม ความสามารถในการจัดการข้อขัดแย้ง การให้ความร่วมมือและสนับสนุนการทำงานตามการตัดสินใจของทีม การรับฟังและยอมรับความเห็นที่แตกต่างได้ และอื่นๆ ที่เกี่ยวข้องกับการทำงานร่วมกัน ซึ่งการพัฒนาการมีส่วนร่วมรับผิดชอบ และการจัดลำดับความสำคัญในขั้นตอนการทำงาน พัฒนาระบบการคิดของบุคลากร อีกทั้งองค์กรให้การสนับสนุนการสร้างให้เกิดสัมพันธภาพที่ดีให้เกิดขึ้นในทีมและระหว่างทีม จะทำให้การปฏิบัติงานสามารถแล้วเสร็จทันตามกำหนด อย่างมีประสิทธิภาพได้

2. ด้านทักษะการคิดเชิงระบบ ที่เกี่ยวกับการมีกระบวนการแก้ปัญหาอย่างเป็นระบบ ความสามารถคาดการณ์ผลลัพธ์จากการแก้ปัญหาทั้งในระยะสั้นและระยะยาวได้ ความสามารถทำความเข้าใจต่อปัญหาที่ซับซ้อนได้ และไม่เกิดปัญหาอื่นตามมา การวิเคราะห์สาเหตุของปัญหาในภาพรวมและส่วนย่อยได้ ซึ่งการพัฒนาทักษะเหล่านี้จะทำให้เกิดการกล้าเผชิญหน้าและสามารถทำความเข้าใจต่อปัญหาที่ซับซ้อน เข้าใจและเปิดใจยอมรับวิถีคิด ข้อจำกัดของตนเอง สามารถคาดการณ์ผลลัพธ์จากการแก้ปัญหาทั้งในระยะสั้นและระยะยาวได้ และไม่ก่อให้เกิดปัญหาตามมาภายหลัง

3. ด้านทักษะการบริหารเชิงระบบ ที่เกี่ยวกับการตัดสินใจโดยวิเคราะห์ตามหลักการ บรรทัดฐาน ข้อมูล ที่เหมาะสม ทันเวลา และรับผิดชอบในการตัดสินใจ สามารถอธิบายประเด็นหรือเนื้อหาที่มีความซับซ้อน โดยการฝึกการตัดสินใจโดยวิเคราะห์ตามหลักการ ข้อมูล และรับผิดชอบในการตัดสินใจ ความสามารถมอบหมาย ยอมที่จะกระจายงาน/ความรับผิดชอบ

4. ด้านทักษะการปรับตัวในการทำงานท่ามกลางความเปลี่ยนแปลง ที่เกี่ยวกับความสามารถปรับเปลี่ยนวิธีการทำงานเมื่อมีการเปลี่ยนแปลงเป้าหมาย ความสามารถเปลี่ยนรูปแบบการทำงานตามความเหมาะสม และปรับตัวให้ทำงานภายใต้สถานการณ์ที่ไม่แน่นอนได้ดี รวมถึงความสามารถปรับตัวในสถานการณ์ใหม่ๆ ได้ โดยมีแนวคิดในเรื่องของการเปลี่ยนแปลงสถานการณ์ต่างๆ ในยุคชีวิตวิถีใหม่นี้ ว่ามีเหตุการณ์ หรือสภาวะที่ไม่คาดคิด เกิดขึ้นได้เสมอ เพื่อสร้างความสามารถในการปรับเปลี่ยนวิธีการทำงานเมื่อมีการเปลี่ยนแปลงเป้าหมายได้

5. ด้านทักษะความฉลาดทางดิจิทัล ที่เกี่ยวกับการมีความรู้ ความเข้าใจเกี่ยวกับเทคโนโลยีและระบบดิจิทัล สามารถสืบค้นและเลือกใช้ข้อมูลบนโลกดิจิทัลได้อย่างมีคุณภาพ และเลือกใช้ช่องทางดิจิทัลในการสื่อสารและสร้างความร่วมมือในสังคมและวัฒนธรรมที่หลากหลายได้ โดยการเปิดรับ และทำความเข้าใจในโลกปัจจุบันและแนวโน้มในอนาคต จะทำให้สามารุพัฒนาทักษะความฉลาดทางดิจิทัลได้

6. ด้านทักษะการเรียนรู้ตลอดชีวิต ที่เกี่ยวกับการพยายามแสวงหาความรู้เพิ่มเติมอยู่เสมอ การฝึกฝนทักษะใหม่ๆ อยู่เสมอ และการมีความตั้งใจที่จะเรียนรู้ต่อเนื่องตลอดชีวิต โดยใช้เครื่องมือดิจิทัลต่างๆ รวมถึงพัฒนาระบบการคิดวิเคราะห์ เพื่อใช้ในการเข้าถึง และเรียนรู้ต่างๆ ได้ 

7. ด้านทักษะการตัดสินใจ ที่เกี่ยวกับความสามารถแยกความรู้สึกกับเหตุผลออกจากกันได้ ความสามารถตัดสินใจและรับผิดชอบการตัดสินใจของตนเอง และใช้เครื่องมือสื่อสารได้เหมาะสมกับเนื้อหาและสถานการณ์ จะทำให้เกิดความเข้าใจในข้อมูล และการสื่อสารต่างๆ กับคนในองค์กร และเลือกการตัดสินใจที่เหมาะสมได้ดียิ่งขึ้น ในสถานการณ์ที่มีการเปลี่ยนแปลงสูง

8. ด้านทักษะความฉลาดทางอารมณ์ ที่เกี่ยวกับการตระหนักรู้ในตัวเอง และใส่ใจในตัวเอง และคนอื่นๆ รอบข้างในองค์กร หรือในสังคม โดยการปรับมุมมองและสร้าง Growth Mindset ให้เกิดขึ้น เพื่อรับฟังสิ่งรอบข้างในสังคม


9. ด้านทักษะการแก้ปัญหาอย่างสร้างสรรค์ ที่เกี่ยวกับการสนับสนุน ส่งเสริม เปิดมุมมองใหม่ๆ ที่เป็นประโยชน์ต่อการทำงานของเพื่อนร่วมงาน และความพยายามหาวิธีการแก้ปัญหาหลายๆ วิธี โดยไม่ยึดติดกับวิธีการแก้ไขปัญหาแบบเดิม ๆ ซึ่งการที่องค์กรให้การสนับสนุน และสร้างให้เกิด Growth Mindset และการคิดในเชิงบวก รวมถึงการเปิดโอกาสให้เสนอแนวทางต่างๆ ในการทำงาน 
จะช่วยให้ทรัพยากรมนุษย์ในองค์กรสามารถพัฒนาทักษะนี้ได้

10. ด้านทักษะการก้าวข้ามขีดจำกัดเดิมของตนเอง ทักษะนี้จะทำให้เกิดความท้าทาย พร้อมรับสิ่งใหม่ๆ เปิดใจ และส่งผลต่อการเกิดทั้ง Growth Mindset การคิดในเชิงบวก ความคิดสร้างสรรค์ และอื่นๆ เพิ่มเติมต่อการทำงาน และการใช้ชีวิตในสังคมยุควิถีชีวิตใหม่ และในอนาคต เนื่องจาก
การพยายามก้าวข้ามขีดจำกัดของตัวเอง จะใช้ทั้งวิธีการคิด ความตระหนักรู้ในตัวเอง และการพัฒนาตนเองไปด้วยกัน

ทักษะทั้ง 10 ด้าน จากการวิจัยนี้ จึงเป็นแนวทางที่สามารถนำไปฝึกปฏิบัติ เพื่อการดำเนินชีวิตในยุควิถีชีวิตใหม่ และในอนาคตต่อไปได้

สรุป


การศึกษาทักษะการทำงานที่จำเป็นในยุคชีวิตวิถีใหม่ (New normal) พบว่า ทักษะการทำงานที่จำเป็นในยุคชีวิตวิถีใหม่ (New normal) เรียงลำดับจากระดับความจำเป็นมากที่สุด 3 อันดับแรก ได้แก่ สามารถปรับตัวในสถานการณ์ใหม่ๆ รองลงมาคือ สามารถสืบค้นและเลือกใช้ข้อมูลบนโลกดิจิทัล และสามารถใช้ช่องทางดิจิทัลในการสื่อสารและสร้างความร่วมมือ ตามลำดับ

การดำเนินการในการศึกษาองค์ประกอบของทักษะการทำงานที่จำเป็นในยุคชีวิตวิถีใหม่ (New normal) ผู้วิจัยได้ศึกษาวรรณกรรมและงานวิจัยที่เกี่ยวข้องกับทักษะในการทำงานที่เป็นที่ต้องการในตลาดแรงงานภายหลังสถานการณ์การแพร่ระบาดของโรคติดเชื้อไวรัสโคโรนา 2019 (COVID-19) ทั้งในระดับประเทศและต่างประเทศ รูปแบบการทำงานภายหลังสถานการณ์การแพร่ระบาดของโรคติดเชื้อไวรัสโคโรนา 2019 (COVID-19) แนวทาง และกรอบยุทธศาสตร์ในการพัฒนาฝีมือแรงงาน และกลไกการบริหารจัดการทักษะแรงงาน รวมถึงแนวทางการส่งเสริมคุณภาพแรงงาน ทักษะการทำงานของแรงงานจากหน่วยงานต่างๆ ทั้งภาครัฐและเอกชน และได้ทำการสังเคราะห์ทักษะการทำงาน
ที่จำเป็นในยุคชีวิตวิถีใหม่ (New normal) เพื่อนำไปสำรวจหาองค์ประกอบของทักษะการทำงานที่จำเป็นในยุคชีวิตวิถีใหม่ (New normal)

ข้อเสนอแนะ 


จากผลการวิจัย ผู้วิจัยมีข้อเสนอแนะ ดังนี้

1. ข้อเสนอแนะในการนำผลการวิจัยไปใช้ประโยชน์ 


   1.1 ด้านทักษะการให้คุณค่าและการทำงานเป็นทีม ทรัพยากรมนุษย์ควรได้รับการมีส่วนร่วมรับผิดชอบในผลการกระทำที่เกิดขึ้นจากการตัดสินใจของทีม มีการจัดลำดับความสำคัญและขั้นตอนการทำงานของตนเองและองค์กรได้ โดยพัฒนาระบบการคิด และองค์กรควรสนับสนุนการสร้างให้เกิดสัมพันธภาพที่ดีให้เกิดขึ้นในทีมและระหว่างทีม เพื่อให้การปฏิบัติงานสามารถแล้วเสร็จทันตามกำหนด

   1.2 ด้านทักษะการคิดเชิงระบบ ทรัพยากรมนุษย์จะต้องปรับกระบวนการคิด ที่จะใช้ในการแก้ปัญหาอย่างเป็นระบบ โดยการพิจารณาจากข้อมูลที่มีคุณภาพ เพื่อนำมาใช้ในการวิเคราะห์ สังเคราะห์ข้อมูล ให้ได้คำตอบสำหรับปัญหาต่าง ๆ ที่เกิดขึ้น พิจารณาจัดลำดับความสำคัญ และความเร่งด่วนของงานต่าง ๆ ซึ่งจะทำให้เข้าใจต่อปัญหาที่ซับซ้อนได้ และเมื่อเกิดความเข้าใจ สามารถแยกส่วนงานต่าง ๆ ได้

   1.3 ด้านทักษะการบริหารเชิงระบบ ควรต้องฝึกการตัดสินใจโดยวิเคราะห์ตามหลักการ บรรทัดฐาน ข้อมูล ที่เหมาะสม ทันเวลา และรับผิดชอบในการตัดสินใจ ความสามารถมอบหมาย ยอมที่จะกระจายงาน/ความรับผิดชอบ เพื่อสร้างประสิทธิภาพและความสำเร็จของงาน และสามารถถ่ายทอดความรู้ ความสามารถต่อคนอื่น ๆ ได้ ซึ่งควรฝึกความสามารถในการอธิบายประเด็นหรือเนื้อหาต่าง ๆ ที่มีความสำคัญในการปฏิบัติงาน เพื่อให้ผู้ร่วมงาน สามารถนำไปใช้ในการตัดสินใจดำเนินการต่อไปได้

   1.4 ด้านทักษะการปรับตัวในการทำงานท่ามกลางความเปลี่ยนแปลง ต้องมีแนวคิดในเรื่องของการเปลี่ยนแปลงสถานการณ์ต่าง ๆ ในยุคชีวิตวิถีใหม่นี้ ว่ามีเหตุการณ์ หรือสภาวะที่ไม่คาดคิด เกิดขึ้นได้เสมอ เพื่อสร้างความสามารถในการปรับเปลี่ยนวิธีการทำงานเมื่อมีการเปลี่ยนแปลงเป้าหมายได้ ความสามารถเปลี่ยนรูปแบบการทำงานตามความเหมาะสม รวมถึงความสามารถปรับตัวให้ทำงานภายใต้สถานการณ์ที่ไม่แน่นอนได้ดีตามที่ในอนาคตเราไม่สามารถคาดเดาได้

   1.5 ด้านทักษะความฉลาดทางดิจิทัล ทรัพยากรมนุษย์ทุกคนต้องพัฒนาทักษะความรู้เกี่ยวกับเทคโนโลยีและระบบดิจิทัล เพื่อใช้ในการสืบค้นติดต่อสื่อสาร และสร้างความร่วมมือ ความสามารถทำงานร่วมกับผู้อื่นที่มีสังคมและวัฒนธรรมที่หลากหลายได้ รวมถึงการมีความสามารถรับผิดชอบ ดูแล และป้องกันข้อมูลทางดิจิทัลของตนเองได้

   1.6 ด้านทักษะการเรียนรู้ตลอดชีวิต มนุษย์ในยุคชีวิตวิถีใหม่นี้ต้องพยายามแสวงหาความรู้เพิ่มเติม ฝึกฝนทักษะใหม่ ๆ อยู่เสมอ เรียนรู้ต่อเนื่องตลอดชีวิต โดยใช้วิธีการศึกษาจากระบบอินเตอร์เน็ต โซเชียลเน็ตเวิร์คต่าง ๆ อย่างมีความรอบคอบ และมีสติ

   1.7 ด้านทักษะการตัดสินใจ ควรคิดถึงหลักเหตุและผล ซึ่งจะสร้างความสามารถในการตัดสินใจและรับผิดชอบการตัดสินใจของตนเองได้มากยิ่งขึ้น การใช้การคิดเชิงวิเคราะห์และเลือกตัดสินใจ ซึ่งทักษะนี้จะช่วยให้สามารถย่อยข้อมูลใหญ่ที่รับเข้ามา ให้เหลือข้อมูลสำคัญ และมีคุณภาพ เพื่อเลือกนำข้อมูลนั้นไปใช้ในการทำงาน การตัดสินใจได้อย่างมีประสิทธิภาพ

   1.8 ด้านทักษะความฉลาดทางอารมณ์ มนุษย์ในยุคชีวิตวิถีใหม่ ต้องเข้าใจอารมณ์และความรู้สึกของตนเอง และผู้อื่น ปรับอารมณ์ให้กลับเข้าสู่สภาพปกติได้อย่างรวดเร็ว ซึ่งจะทำให้สามารถควบคุมอารมณ์ที่เกิดขึ้นได้ เมื่อต้องเผชิญกับปัญหา โดยอาจใช้วิธีการฝึกในรูปแบบพุทธ ซึ่งมีแนวทางในการฝึกจิตให้ควบคุมอารมณ์ ความรู้สึกในทางสายกลางได้

   1.9 ด้านทักษะการแก้ปัญหาอย่างสร้างสรรค์ ในส่วนขององค์กร ควรให้การสนับสนุน ส่งเสริม และเปิดมุมมองใหม่ๆ ที่เป็นประโยชน์ต่อการทำงาน และเปิดโอกาสในการหาวิธีแก้ไขปัญหา โดยไม่ยึดติดกับวิธีการแก้ไขปัญหาแบบเดิม ๆ เพราะในยุคอนาคตจำเป็นต้องใช้ความคิดสร้างสรรค์ในการดำเนินงาน และแก้ไขปัญหาต่างๆ อย่างมาก

   1.10 ด้านทักษะการก้าวข้ามขีดจำกัดเดิมของตนเอง โดยการกล้าก้าวข้ามขีดจำกัดเดิมหรือวิถีคิดเดิมของตนเอง จะทำให้ชีวิตมีทางออก หรือ ทางเลือกที่เพิ่มมากยิ่งขึ้น โดยการเรียนรู้ เพิ่มเติมทักษะในสิ่งที่ตนเองสนใจ ที่จะทำให้สามารถดำเนินชีวิตต่อไป

2. ข้อเสนอแนะในการทำวิจัยครั้งต่อไป

งานวิจัยนี้ได้ข้อค้นพบ ทักษะการทำงานที่จำเป็นในยุคชีวิตวิถีใหม่ (New normal) โดยควรให้ความสำคัญกับ ความสามารถในการปรับตัวกับสถานการณ์ใหม่ ๆ ความสามารถในการสืบค้นและเลือกใช้ข้อมูลบนโลกดิจิทัล และความสามารถในการใช้ช่องทางดิจิทัลในการสื่อสารและสร้างความร่วมมือ สำหรับประเด็นในการวิจัยครั้งต่อไป จึงควรทำวิจัยในประเด็น ดังนี้
   2.1 ควรศึกษาเชิงลึกในด้านของการตรวจสอบรูปแบบ และนำมาพัฒนาทักษะการทำงาน
ที่จำเป็นในยุคชีวิตวิถีใหม่ (New normal) และแนวโน้มในอนาคตต่อไป เพื่อเพิ่มสมรรถนะของทรัพยากรมนุษย์ในองค์กร

   2.2 ควรศึกษาเชิงลึกในเรื่องของวิธีการและกิจกรรม เพื่อสร้างให้เกิดการพัฒนาในด้านต่าง ๆ ของทักษะที่จำเป็นต่อการทำงานในยุคชีวิตวิถีใหม่

   2.3 ควรศึกษาเชิงลึกในส่วนของพฤติกรรมการปรับตัวในสถานการณ์ใหม่ ๆ ความสามารถในการสืบค้นและเลือกใช้ข้อมูลบนโลกดิจิทัล และความสามารถในใช้ช่องทางดิจิทัลในการสื่อสารและสร้างความร่วมมือ ตามลำดับ

